Na temelju članka 7. stavka 1. Odluke o određivanju poslova prijevoza pokojnika koji se financiraju iz proračuna Grada Zagreba (Službeni glasnik Grada Zagreba 5/18), gradonačelnik Grada Zagreba objavljuje

**J A V N I N A T J E Č A J**

 **za povjeravanje poslova prijevoza pokojnika koji se financiraju iz proračuna Grada Zagreba**

**Objavljuje se javni natječaj za** **povjeravanje poslova prijevoza pokojnika koji se financiraju iz proračuna Grada Zagreba**

**Pisanu ponudu može podnijeti trgovačko društvo, trgovac pojedinac ili obrtnik odnosno zajednica ponuditelja**

1. **Vrsta poslova: poslovi prijevoza pokojnika koji se financiraju iz proračuna Grada Zagreba su:**

- preuzimanje i prijevoz umrlih osoba ili posmrtnih ostataka, za koje nije moguće utvrditi uzrok smrti bez obdukcije, na poziv ovlaštenog mrtvozornika, od mjesta smrti ili mjesta na kojem se umrla osoba ili posmrtni ostaci nalaze do Zavoda za sudsku medicinu Medicinskog fakulteta Sveučilišta u Zagrebu,

 - preuzimanje i prijevoz umrlih osoba ili posmrtnih ostataka osoba koje su umrle na javnim površinama ili u objektima javne namjene ili na željezničkoj pruzi na području Grada Zagreba, na poziv ovlaštenog mrtvozornika, od mjesta smrti do Zavoda za sudsku medicinu Medicinskog fakulteta Sveučilišta u Zagrebu,

 - preuzimanje i prijevoz umrlih osoba ili posmrtnih ostataka od mjesta smrti ili mjesta na kojem se umrla osoba ili posmrtni ostaci nalaze do mjesta ukopa te opremanje minimalnom pogrebnom opremom za kremiranje, za koje se izdaje nalog gradskoga upravnog tijela nadležnog za socijalnu zaštitu sukladno odluci kojom se propisuje socijalna skrb.

1. **Uvjeti za obavljanje poslova prijevoza pokojnika su:**

1. da je pogrebnik registriran za obavljanje pogrebničke djelatnosti što dokazuje izvatkom iz sudskog odnosno obrtnog registra ne starijima od 30 dana od dana objave javnog natječaja;

2. da pogrebnik ima rješenje o ispunjavanju uvjeta za obavljanje pogrebničke djelatnosti izdano sukladno propisu kojim se uređuje pogrebnička djelatnost što dokazuje preslikom rješenja;

3. da je pogrebnik solventan odnosno da u posljednjih 6 mjeseci nije bio u neprekidnoj blokadi duže od 15 dana što dokazuje s BON-2/SOL-2 što su ih izdale bankarske ili druge financijske institucije, ne starijima od 30 dana od dana objave javnog natječaja;

4. da pogrebnik nema dugovanja s osnove poreznih obveza i obveza za mirovinsko i zdravstveno osiguranje što dokazuje potvrdom o urednom ispunjenju dospjelih poreznih obveza i obveza za mirovinsko i zdravstveno osiguranje ne starijom od 30 dana od dana objave javnog natječaja;

5. da pogrebnik nema dugovanja prema Gradu Zagrebu što dokazuje potvrdom da nema dugovanja prema Gradu Zagrebu po bilo kojoj osnovi ne starijom od 30 dana od dana objave javnog natječaja;

6. da je pogrebnik sposoban obavljati dežurstvo od 0:00 do 24:00 sata sve dane u tjednu i preuzeti umrlu osobu najkasnije 2 sata od primitka poziva što dokazuje javnobilježnički ovjerenom izjavom o sposobnosti trajnog i kvalitetnog obavljanja poslova dežurstva od 0:00 do 24:00 sata;

7. da se protiv obrtnika, trgovca pojedinca ili odgovorne osobe u trgovačkom društvu odnosno zaposlenika pogrebnika ne vodi kazneni postupak odnosno da nije kažnjavan za kaznena djela protiv života i tijela odnosno kaznenog djela povrede mira pokojnika što dokazuje:

- uvjerenjem da se ne vodi kazneni postupak ne starijim od 30 dana od dana objave javnog natječaja,

- uvjerenjem o nekažnjavanju za navedena kaznena djela;

8. da obrtnik, trgovac pojedinac ili odgovorna osoba u trgovačkom društvu odnosno zaposlenik pogrebnika nije kažnjavan za prekršaj povezan s obavljanjem pogrebničke djelatnosti što dokazuje:

- uvjerenjem o neizricanju prekršajnih kazni za navedeni prekršaj;

9. da pogrebnik ima sklopljen ugovor o osiguranju od odgovornosti za štetu koji pokriva opću odgovornost i odgovornost iz djelatnosti (profesionalna odgovornost) za štetu koju bi mogao prouzročiti obavljanjem poslova prijevoza pokojnika sukladno propisu kojim se uređuje pogrebnička djelatnost, što dokazuje ugovorom ili policom osiguranja.

 **Kriteriji za odabir ponude su:**

1. EKONOMSKA I FINANCIJSKA SPOSOBNOST

1.1. vrijednost obavljenih poslova prijevoza pokojnika u posljednje tri godine:

- do 1 milijun kuna godišnje bez PDV-a - 1 bod,

- od 1 do 2 milijuna kuna godišnje bez PDV-a - 2 boda,

- više od 2 milijuna kuna godišnje bez PDV-a - 3 boda,

što dokazuje izjavom odgovorne osobe s ovjerenim potpisom kod javnog bilježnika;

1.2. visina ostvarenoga godišnjeg prihoda u prethodnom obračunskom razdoblju:

- do 1 milijun kuna - 1 bod,

- od 1 do 2 milijuna kuna - 2 boda,

- više od 2 milijun kuna - 3 boda,

što dokazuje s priloženim BON 1 ili obrascem P-PPI ili obrascem KPI ili godišnjom prijavom poreza na dobit ili dohodak odnosno drugom odgovarajućom ispravom;

2. STRUČNA I TEHNIČKA SPOSOBNOST

2.1. broj zaposlenih osoba:

- od 2 do 4 zaposlena - 1 bod,

- od 5 do 7 zaposlenih - 2 boda,

- 8 i više zaposlenih - 3 boda,

što dokazuje elektroničkim zapisom o radnopravnom statusu osiguranika Hrvatskog zavoda za mirovinsko osiguranje i ugovorima o radu;

2.2. broj zaposlenih osoba s položenim ispitom o stručnoj osposobljenosti za obavljanje poslova prijevoza pokojnika (u daljnjem tekstu: ispit):

- 1 zaposlen s položenim ispitom - 1 bod,

- 2 zaposlena s položenim ispitom - 2 boda,

- 3 zaposlena s položenim ispitom - 3 boda,

- 4 i više zaposlenih s položenim ispitom - 4 boda,

što dokazuje elektroničkim zapisom o radnopravnom statusu osiguranika Hrvatskog zavoda za mirovinsko osiguranje, ugovorom o radu i uvjerenjem o položenom ispitu o stručnoj osposobljenosti;

2.3. broj specijalnih vozila namijenjenih prijevozu umrlih osoba (u daljnjem tekstu: pogrebno vozilo), u vlasništvu ili najmu (leasingu):

- 2 pogrebna vozila - 1 bod,

- 3 i više pogrebnih vozila - 2 boda,

što dokazuje prometnim dozvolama za svako pogrebno vozilo, potvrdom sanitarne inspekcije da pogrebna vozila ispunjavaju sanitarno-tehničke i higijenske uvjete i potvrdom odnosno atestom ovlaštenog tijela da pogrebna vozila ispunjavaju uvjete za prijevoz pokojnika;

2.4. broj pogrebnih vozila u vlasništvu ili najmu (leasingu) kojim može istodobno prevoziti:

- 2 transportna lijesa - 1 bod,

- 3 transportna lijesa - 2 boda,

- 4 transportna lijesa - 3 boda,

što dokazuje prometnim dozvolama za svako pogrebno vozilo, potvrdom sanitarne inspekcije da pogrebna vozila ispunjavaju sanitarno-tehničke i higijenske uvjete, potvrdom odnosno atestom ovlaštenog tijela da pogrebna vozila ispunjavaju uvjete za prijevoz pokojnika te izjavom odgovorne osobe s ovjerenim potpisom kod javnog bilježnika da se pogrebnim vozilima može istodobno prevoziti dva, tri odnosno četiri transportna lijesa;

2.5. broj posjedovanih transportnih ljesova koji se mogu redovito prati i dezinficirati:

- od 2 do 3 lijesa - 1 bod,

- od 4 i više ljesova - 2 boda,

što dokazuje karticom popisa dugotrajne imovine;

2.6 broj posjedovanih transportnih vreća za prijenos umrlih osoba koje se mogu redovito prati i dezinficirati:

- od 2 do 3 transportne vreće - 1 bod,

- 4 i više transportnih vreća - 2 boda,

što dokazuje karticom popisa dugotrajne imovine;

2.7. broj posjedovanih specijalnih vreća za umrle osobe u slučajevima izraženih promjena na tijelu ili necjelovitog stanja pokojnikova tijela:

- 1 specijalna vreća - 1 bod,

- 2 i više specijalnih vreća - 2 boda,

što dokazuje javnobilježnički ovjerenom izjavom

3. NAJNIŽA UKUPNA CIJENA PRIJEVOZA POKOJNIKA

Ponuda koja sadržava najnižu ukupnu cijenu prijevoza pokojnika boduje se s najvećim brojem bodova, a ponuda s najvišom ukupnom cijenom prijevoza pokojnika dobiva najmanje bodova.

Broj bodova za kriterij najniže ukupne cijene prijevoza pokojnika dodjeljuje se u zavisnosti od broja valjanih ponuda tako da ponuda koja sadrži najvišu ukupnu cijenu prijevoza pokojnika dobije 1 bod, ponuda s najnižom ukupnom cijenom prijevoza pokojnika onoliko bodova koliko ima valjanih ponuda, a ostale prema redoslijedu ponuđenih ukupnih cijena.

Ukupna cijena prijevoza pokojnika sastoji se od cijene prijevoza pokojnika bez PDV-a i cijene minimalne pogrebne opreme za kremiranje bez PDV-a.

**III**. **Ugovor o povjeravanju poslova prijevoza pokojnika sklapa se na četiri godine.**

**IV. Rok za podnošenje ponuda je 15 dana od dana objave javnog natječaja.**

**V. Ponude se podnose u pisanom obliku u zatvorenoj omotnici s navedenom adresom i naznakom: „PONUDA ZA POVJERAVANJE POSLOVA PRIJEVOZA POKOJNIKA KOJI SE FINANCIRAJU IZ PRORAČUNA GRADA ZAGREBA - NE OTVARAJ“, na adresu Grad Zagreb, Gradski ured za prostorno uređenje, izgradnju Grada, graditeljstvo, komunalne poslove i promet, Trg Stjepana Radića 1, Zagreb, preporučenom pošiljkom ili se predaju neposredno u pisarnici gradske uprave na istoj adresi.**

**VI. Ponudi treba priložiti isprave i dokaze kojima ponuditelj dokazuje ispunjavanje uvjeta i kriterija iz točke II. ovoga javnoga natječaja.**

**Svi dokumenti moraju biti dostavljeni u izvorniku ili javnobilježnički ovjerenoj preslici osim preslike rješenja o ispunjavanju uvjeta za obavljanje pogrebničke djelatnosti izdano sukladno propisu kojim se uređuje pogrebnička djelatnost**

**VII. Ponuda koja nije podnesena u roku i koja nije potpuna, neće se razmatrati.**

**VIII. Ponudi se obvezno prilaže cjenik prijevoza pokojnika u kojemu mora biti iskazana cijena prijevoza pokojnika bez PDV-a i cijena minimalne pogrebne opreme za kremiranje bez PDV-a te ukupan iznos cijene bez PDV-a.**

**IX. Najpovoljnija ponuda je ona ponuda koja uz ispunjavanje uvjeta sadrži i najveći broj bodova prema kriterijima iz točke II. ovoga javnoga natječaja.**

**X. Ako dvije ili više valjanih ponuda sadrže jednak broj bodova prema kriterijima iz točke II. ovoga javnoga natječaja, odabrat će se ponuda koja je ranije zaprimljena.**

**XI. Ako ponudu podnosi zajednica gospodarskih subjekata, nakon što je ponuda zajednice gospodarskih subjekata odabrana kao najpovoljnija ponuda, dužni su Gradu Zagrebu dostaviti ugovor kojim se uređuju međusobna prava i obveze članova zajednice gospodarskih subjekata.**

**XII. Javno otvaranje ponuda održat će se 06.04.2018. u 10,00 sati, soba 166, Trg Stjepana Radića 1. Javnom otvaranju ponuda imaju pravo prisustvovati ponuditelji ili njihovi ovlašteni predstavnici uz uvjet predočenja pisanog dokaza o ovlasti.**

**XIII. O izboru najpovoljnije ponude svi će ponuditelji biti obaviješteni pismeno.**

**XIV. Ponudbena dokumentacija može se podići radnim danom od 9.00 do 15.00 sati na adresi: Gradski ured za prostorno uređenje, izgradnju Grada, graditeljstvo, komunalne poslove i promet, Zagreb, Trg Stjepana Radića 1, soba 166.**